b'\n_START_ARTICLE_\nKapgang (atletik)\n_START_PARAGRAPH_\nKapgang er en offensiv form for gang, hvor form\xc3\xa5let er at tilbagel\xc3\xa6gge s\xc3\xa5 lang distance p\xc3\xa5 s\xc3\xa5 kort tid som muligt. Til forskel for l\xc3\xb8b skal den ene fod altid have kontakt med jorden samtidig med at st\xc3\xb8ttebenet fra is\xc3\xa6t p\xc3\xa5 jorden til lodret position holdes udstrakt._NEWLINE_Kapgang er teknisk- og konditionsm\xc3\xa6ssigt kr\xc3\xa6vende. Energiforbruget er kilometer for kilometer, st\xc3\xb8rre end ved l\xc3\xb8b samt giver stor kredsl\xc3\xb8bsbelastning, som kan konstateres ved at pulsv\xc3\xa6rdier er h\xc3\xb8je som ved l\xc3\xb8b, langrend etc._NEWLINE_I konkurrence skal stilen fastholdes i henhold til faste definitioner, hvis ikke uddeles der advarsler for henholdsvis \xe2\x80\x9dikke strakt ben, d.v.s. b\xc3\xb8jet kn\xc3\xa6\xe2\x80\x9d og \xe2\x80\x9dsv\xc3\xa6v, d.v.s., ingen fod p\xc3\xa5 jorden\xe2\x80\x9d. Tre advarsler medf\xc3\xb8rer diskvalifikation._NEWLINE_Kapgang blev i 2003 en integreret del af Dansk Atletik Forbund (DAF), efter i ca. 50 \xc3\xa5r at have v\xc3\xa6ret et selvst\xc3\xa6ndigt forbund (Dansk Gang Forbund).\n_START_SECTION_\nIAAF\xe2\x80\x99s gangdefinition\n_START_PARAGRAPH_\nKapgang er, en r\xc3\xa6kke skridt, der tages p\xc3\xa5 en s\xc3\xa5dan m\xc3\xa5de, at der er kontakt med underlaget og intet synligt tab af kontakt finder sted\xe2\x80\x9d. Det fremadf\xc3\xb8rte ben skal v\xc3\xa6re strakt fra f\xc3\xb8rste kontakt med underlaget og indtil lodret st\xc3\xa5ende position.'